Ғәлләмова Надежда Викторовна

Ғәлләмова Надежда Викторовна (), ҡыҙ фамилияһы Степанова — СССР һәм Рәсәй еңел атлеты, оҙон дистанцияға йүгереү һәм кросс буйынса специалист. 1988—1996 йылдарҙа СССР, Рәсәй һәм БДБ йыйылма командалары өсөн еңел атлетика буйынса сығыш яһай, команда зачеттарында кросс буйынса ике тапҡыр донъя чемпионы, экидэн буйынса донъя чемпионы, халыҡ-ара әһәмиәтендәге башҡа бик күп старттар призеры һәм еңеүсеһе. СССР-ҙың халыҡ-ара класлы спорт мастеры (1989). Хәҙер — еңел атлетика буйынса тренер.

 Биографияһы 
Степанова Надежда 1959 йылдың 22 июлендә Башҡорт АССР-ының Ауырғазы районы Көйәҙебаш ауылында тыуған.

Еңел атлетика менән Стәрлетамаҡ ҡалаһында «Хеҙмәт резервтары» ирекле спорт йәмғиәтендә шөғөлләнә, тренерҙар З. Я. Кунакузин һәм М. З. Ғәлләмов етәкселеге аҫтында әҙерлек үтә.

1985 йылда Мәскәүҙә Знаменскийҙар мемориалында сығыш яһап, беренсе тапҡыр үҙе хаҡында халыҡ-ара аренала белдерә — 3000 метрға йүгереүҙә алтынсы һәм 10 000 метрға йүгереүҙә дүртенсе була.

1986 йылда кросс буйынса СССР кубогы эйәһе була.

Өлкәндәр араһында халыҡ-ара кимәлдә тәүге етди уңыштарға 1989 йыл миҙгелендә өлгәшә, төп милли совет йыйылма команда составына инә һәм Ставангерҙа кросс донъя чемпионатында сығыш яһай, унда финишта тик француз Сержан Аннеттан ғына ҡалышып, шәхси зачетта көмөш миҙалға лайыҡ була. Шулай уҡ ватандаштары Елена Романова, Наталья Сорокивская һәм Регина Чистякова менән бергә команда зачетында еңеү яулай. Рио-де-Жанейрола шоссела йүгереү буйынса буйынса ҡатын-ҡыҙҙар донъя чемпионатында туғыҙынсы булып килә, шуның менән бергә Екатерина Храменкова һәм Ирина Ягодина менән команда беренселегендә бронза призер була. Горький ҡалаһында СССР чемпионатында шоссела 15 км-ға йүгереүҙә еңеүсе була һәм 5000 метрға йүгереүҙә бронза яулай. Миҙгел һөҙөмтәләре буйынса был мәшһүр ҡаҙаныштары өсөн «СССР-ҙың халыҡ-ара класлы спорт мастеры» маҡтаулы исеменә лайыҡ булған.

1990 йылда Ғәлләмова фамилияһы аҫтында Экс-ле-Бен ҡалаһында үткән кросс буйынса донъя чемпионатында шәхси зачетта көслө унау эсендә, ә команда зачетында Елена Романова, Ольга Назаркина һәм Регина Чистякова менән бергә тағы еңеүсе була. Дублин ҡалаһында шоссела йүгереү буйынса донъя чемпионатында шәхси беренселектә финишҡа етенсе булып килә һәм команда беренселегендә көмөш миҙалға лайыҡ була (Егорова Валентина һәм Людмила Матвеева менән берлектә). Бынан тыш, Киевта СССР чемпионатында 10 000 метрға йүгереүҙә көмөш призер була, Сплитта Европа чемпионатында 10 000 метрға йүгерә, 32:03:07 һөҙөмтәһе менән алтынсы булып финишка килә.

1991 йылда Антверпенда кросс донъя чемпионатында шәхси зачетта 13-сө урынды биләй, Елена Романова, Наталья Сорокивская һәм Марина Родченкова менән бергә команда зачетында бронза яулай.

Советтар Союзы тарҡалғандан һуң Ғәлләмова Надежда халыҡ-ара ярыштарҙа Рәсәй йыйылма командаһы исеменән сығыш яһай. Шулай, 1994 йылда Рәсәй командаһы составында Будапешта кросс буйынса донъя чемпионатында шәхси зачетта 23-сө урынды һәм команда зачетында дүртенсе урынды биләй. Бынан тыш, Тиба ҡалаһында халыҡ-ара кросс-кантриҙа еңә һәм Литохоронда экидэн буйынса донъя чемпионатында еңеү яулай. Миҙгел һөҙөмтәләре буйынса «Башҡортостандың күренекле спортсыһы» исеменә лайыҡ була.

1996 йылда Санкт-Петербургта Рәсәй чемпионатында 6 км-ға кросста бронза призер була, Стелленбоста кросс донъя чемпионатында сығыш яһай, унда шәхси зачетта 71-се урынды һәм команда зачетында 14-се урынды биләйВ. В. Балахничёв. Лёгкая атлетика. Энциклопедия. Москва. 2012 год. Том 1: А-Н. С. 184.

2000—2002 йылдарҙа Италияла төрлө шоссела йүгереүҙәрҙә әүҙем ҡатнашаNadezhda Galyamova. ARRS.

2003 йылдан алып Стәрлетамаҡ ҡалаһындағы махсуслаштырылған балалар-үҫмерҙәр олимпия резервы спорт мәктәбенең тренер-уҡытыусыһы булып эшләй, Стәрлетамаҡ-Аренала еңел атлеттар әҙерләү менән шөғөлләнә. Стәрлетамаҡ физик культура институтын тамамлаған (2007)Тренерский состав. Галлямова Надежда Викторовна . Дворец спорта «Стерлитамак-Арена»Галлямова Надежда Викторовна. Энциклопедия Башкортостана.

 Иҫкәрмәләр 

Категория:СССР-ҙың халыҡ-ара класлы спорт мастеры
Категория:Ауырғазы районында тыуғандар
Категория:Википедия:Замандаштар биографияһы
Категория:1959 йылда тыуғандар
Категория:22 июлдә тыуғандар
Категория:Википедия:Статьи с переопределением значения из Викиданных